བོད་ཀྱི་སྐད་ཡིག་སྦྱོང་སྤྱོད་སྤེལ་གསུམ་ཐད་ང་ཚོས་ཕྱི་མིག་བལྟས་ཏེ་ནན་ཏན་གྱིས་དོན་འཁྱོལ་ཇི་བྱུང་ལ་ཞིབ་བཤེར་ཞིག་བྱེད་སྐབས་ཚང་མས་ད་དུང་གནད་དོན་མི་ཉུང་བ་ཞིག་ལྷག་ཡོད་པ་མ་ཟད།ཐ་ན་འགའ་ཤས་ཧ་ཅང་ཚབས་ཆེན་པོ་ཡོད།དེའི་མཚོན་ཚུལ་ནི་ཚན་པ་དང་འགོ་ཁྲིད་ཁག་གཅིག་གིས་རང་ལྗོངས་མི་དམངས་འཐུས་ཚོགས་ཀྱི་གྲོས་འཆམ་བྱུང་བ་དང༌།སྲིད་གྲོས་ཨུ་ཡོན་གྱི་ཤུགས་ཆེའི་རེ་འབོད་བྱས་པའི་མི་རིགས་ས་ཁོངས་རང་སྐྱོང་དང་འབྲེལ་བ་ཡོད་པའི་གལ་ཆེའི་གནད་དོན་འདི་ལྟ་བུར་བརྩི་མཐོང་བྱེད་ཀྱི་མེད།ཀྲུང་དབྱང་ངམ་རང་སྐྱོང་ལྗོངས་ཀྱི་གལ་ཆེའི་ཡིག་ཆ་དང༌།དབུ་ཁྲིད་ཀྱི་གསུང་བཤད་བོད་ཡིག་ཐོག་ཡུན་རིང་མི་ཐོན་པ་དང་ཐ་ན་བོད་ཡིག་གི་ཡིག་ཆ་མེད།དེ་བཞིན་སྲིད་གྲོས་ཨུ་ཡོན་གྱིས་བཏོན་པའི་གྲོས་གཞིར་གྲོས་ལན་བཏབ་པའི་ནང་བོད་ཡིག་མེད་སྟབས་ཨུ་ཡོན་ཚོས་ཡིག་སྒྱུར་འཚོལ་བར་མི་འགྲོ་ཀ་མེད་དང༌།ཡང་གཞི་རིམ་དང་གྲོང་བརྡལ་ལ་གཤམ་སྤེལ་བྱས་པའི་ཡིག་ཆའི་ནང་འགའ་ཤས་ལ་བོད་ཡིག་མེད་པར་བརྟེན་སྒྲོག་ཙེའི་ནང་བཅུག་རྒྱུ་རང་རེད།སྡེ་ཚན་ཁག་གི་ཚོགས་འདུ་ཆེ་ཆུང་གང་ཚོགས་རུང་བོད་སྐད་རྒྱག་མཁན་མེད།འགོ་ཁྲིད་འགའ་ཤས་ཀྱིས་རང་ཉིད་བོད་རིགས་ཡིན་ཁར་ཚོགས་ཞུགས་བྱེད་མཁན་མི་ཉུང་བ་ཞིག་གིས་རྒྱ་སྐད་མི་ཤེས་པ་དང་རང་ཉིད་ཀྱི་རྒྱ་སྐད་ཆུ་ཚད་མཐོ་པོ་མེད་པ་ཤེས་བཞིན་དུ་ཨུ་ཚུགས་ཀྱིས་རྒྱ་སྐད་རྒྱག་གི་ཡོད།དེ་བས་ཚབས་ཆེ་བ་ཞིག་ལ་འགའ་ཤས་ཀྱིས་བོད་སྐད་ཡིག་སྐོར་གླེང་མ་ཐག་རྣམ་འགྱུར་ལོག་འགྲོ་གི་ཡོད།དེ་ལྟར་བྱས་ན་བོད་རིགས་མི་དམངས་ཀྱི་སྐད་ཡིག་དེ་དུར་སར་འགྲོ་གི་མ་རེད་དམ།༡༣